Տիրամայրը մանկան հետ (Սուրենյանց)

«Տիրամայրը մանկան հետ» հայ նկարիչ Վարդգես Սուրենյանցի նկարը, որը գտնվում է Գյումրու Սուրբ Յոթ Վերք եկեղեցու խորանի կենտրոնական մասում։ Դասվում է Վարդգես Սուրենյանցի եկեղեցական թեմաներով աշխատանքների շարքին։

Նկարագրություն 
Հեղինակն այն վրձնել է հավանաբար 1891 թվականին։ Նկարը յուղաներկ է, 241x135 չափսերով։ Վերջին շրջանում այն ենթարկվել է նորոգման, մաքրվել է տարիների րնթացքում նրա վրա առաջացած մուրը։ Նկարի ներքևի հատվածում կա պատվիրատուի անունը և թիվը բացահայտող մի արձանագրություն, որը հավանաբար արել է նկարչը՝ «Պատկերս յիշատակ է Ալեքսանդրապոլ ք-քի Եոթվիրաց Ածածնի Սբ. Եկեղեցիոյս օր։ Դշխուհի Խաչատրեան Ասլանեանից թուին տն` 1891 եւ հց` ՌՅԽ»։

Երիտասարդ Տիրամայրը նստած է քանդակազարդ գահին, ձախ ծնկին նստեցրած պահում է մանուկ Քրիստոսին, պարզ ու անմեղ հայացքով նայում է դիտողին։ Նկարի վերանորոգումից հետո Տիրամոր դիմագծերի և նրա ձեռքի մոդելավորման մեջ նկատվել են որոշ փոփոխություններ, սակայն կերպարը պահպանում է իր սկզբնական խորհրդավորությունը։ Տիրամոր զգեստի և կապույտ թավշյա թիկնոցի զարդերը տիպիկ են հայկական զարդարվեստին։

Ծանոթագրություններ 

Վարդգես Սուրենյանցի նկարներ
ՀԹՎ 2023 հոդվածներ